《颜孝子乌墓》
宋代·吴炯

人伦风化自孝始，我怀义乌颜氏子。
昔从书传闻其名，今来浙东入其里。
未入里先见路碑，高冢巍然云树里。
犹有群乌绕暮飞，或者神乌长不死。
衔土伤吻土亦赤，乌血凝成墓山紫。
今古人人皆有亲，负土葬者岂独此。
如何感召到山禽，须就人心推物理。
生前服劳情自苦，亡后附身哀靡已。
天地悯怜鬼神泣，无知羽族有所使。
父子茔域永相依，白云深藏精灵起。
风吹草卉即莱衣，溪浮苹藻为甘旨。
千秋万古此经过，谁人眼不泪如水。

作者简介：吴炯，永兴（今湖北阳新）人。则礼子。高宗绍兴十三年（一一四三）由枢密院编修官出提举浙西茶盐（《建炎以来系年要录》卷一四九）。十五年，改两浙转运判官（同上书卷一五四）。二十二年，为成都路转运副使，次年，改知荆南府（同上书卷一六三、一六五）。未几卒。有《五总志》一卷，事见《仪顾堂题跋》卷八《五总志跋》。今录诗二首。